  Виталий Пронин Удмуртия итӥськыны чакла эктонъя марафон борды. «Экты Москва - экты Россия» ужрад чакламын арлыдоос понна. Сое радъя «Ростелеком» компания. Эктон адямилэсь мылкыдзэ ӝутэФото: А. Снигирёва 25-тӥ июле эктон борды итӥськозы Россиысь 12 городъёс - Архангельск, Тамбов, Майкоп, Владимир, Ульяновск, Курск, Воронеж, Волгоград, Мурманск, Сахалин, Благовещенск. Ужрад кутскоз Москва бордысен. Ижын эктыны потозы Киров нимо парке 18 часын. Отчы лыктозы шоркарысь калыклы улон-вылонын юрттэт сётонъя центръёсысь адямиос, «Птица счастья», «Карамболина», «Девчата» коллективъёс, арлыдо волонтёръёс, ваньмыз ог 200 мурт. Задор крезьгур улсын мӧйыос зумба эктозы. Радъясьёс чаклало, огвакытэ флешмоб огазеялоз Россиысь 3 сюрс пала адямиез. Тазьы арлыдоос дуннеысь рекорд пуктыны дасясько. Нырысьсэ та выллем эктонъя ужрад ортчиз кылем арын Москваысь «Сокольники» паркын. Отчы пыриськиз вал 1 сюрс 77 мурт. Эмчиос верамъя, эктон адямилэсь мылкыдзэ ӝутэ, улонзэ кузёмытэ. Озьыен, эктыны яратӥсьёслэн лыдзэс будэтоно. Ангелина Снигирёва  